題黄庭經後
作者：白玉蟾
朝代：宋

paragraphs: 琴心玉文洞玄玄，金鈕朱錦乃汝傳。
子能得之可長年，黄素鎮贋完且堅。
橫理如髮約兩邊，從有赤道如朱絃。
文居其間走玄蟻，飛雲相與爲終始。
大道甚夷非力使，無爲自然有至理。
誰能精專換骨髓，掃去俗塵不瑕穢。
目中有神乃識真，白玉爲軹裝車輪，裏以天上翠織成。
仙人樓居儼長生，鸞鶴翔舞猿猱輕。
子能寶之慎勿輕，室宮之中夜自明。
上清真人楊與許，焚香清齋接神女。
手作此書留下土，千年流傳子爲主。
東方蒼龍右白虎，四神嚴訶孰予侮。